Швымш бзита, абазаква, пха ду зкву, сыла йапшу, гвыла-псыла йызбауа, шьала-дала йсаргвану сайщчвакви сахщчвакви! Сквшщарда апхъала, апхьарта сшыцIазгьи, сара апсыуа-абаза турых тшахасыргIвазитI, абаза бызшвала стшызбжьитI, хIыбызшвадырра садынхалитI. Швабыжта йстахъыпI абазата йа апсыуата уахьчIва адуней йыкву сайщчвакви сахщчвакви зымгIва гвыла-псыла снарайхIвахIварныс, анасыпи, амамыри, акъагIари шырзыстахъу нарасхIварныс!
УахьчIва шваргьи хIаргьи хIпахьла йгылу абаргвыра дуква щардапI. Абазакви апсыуакви йахIчвыдзуа йгIалагатI апхъачIви азаман йашIарышвта уахьчIвадза хIабачва, хIабадучва, хIаначва, хIандучва, хIчIкIвынргIа зырпшдзуз, цIасла-хабзала аугIахъаква хIрылазмырдзуз агвбайараква. Йабу ауи азаман? Йабу ацIас пшдзаква? ЙгьцIаскIуам, ауат абайараква, апсыуаква рацкIыс, абазаква рахIа бзита йшвымапI, йгIашвхчитI ацIасква, ахIбачва йшрыквнагу апшта швхъа нкъвышвцитI. Сара йгьзаным-йгьгIваным абаза кытква сгIархъыкIвшахьат, араъа, швара швпны, сара йсыму агIвзачвагьи анбджьагIвчвагьи рпхьадзара арбара сгьахъвушым. ЙалкIгIата йсхIварныс стахъыпI: гIвзачвата-нбджьагIвта араъа йсыму сайщчвакви сахщчвакви зыхьыз дута йгакваз ауIа йрыуапI. Ауат йрылапI аунашвачпагIвчва, агIвгIвчва, ажурналистчва, апхьахьаква, абизнесуагIа. Азаман баргвыра шваргьи швалапI. Ауат абаргвыраква, сара сшапшуала, апсыуаква рацкIысгьи йшвымапI: швпхьадзара мачIпI, акъраль ахъазла лшарата йшвыму хвыцпI, ассимиляция апроцессква йшвзарархатI, йгьмачIым зцри бызшва ззымдыруа абаза чIкIвынргIа…
УахьчIва, датша заманкI йапшымкIва, шваргьи хIаргьи йахIтахъыпI жвгIвахъала хIадызкIылуа, хIаргванра зрыбагъьауа, хIыбызшва, хIтурых, хIкультура, хIцIас-хIхабза йгIаквчважвауа, Интернетла ауIа бзита хIадзырдыруа афорум хIамазларныс. Сара «Интернет» ззырхIвауа, адуней акIата апшта йахъарпу асеть апны абаза бызшвала йгIаныршу аинформация щарда сазыпшгIайтI, ауаса йгIасаухыз алыцI самыргвыргъьатI.
ХIпахь йщтIу апроблемаква щардапI, ауаса апроблемаква йырпроблему ‒ абызшва йадхIвалапI. ХIыжвлара рынасып цри бызшвада йбжахуштI, квгвыгъаракI змам чмазагIвыкI йапшхуштI. Сара дгьгIасгвныгIвуам зыбызшва зымдыруата, арахь уишIапшрыквын баргвырадата йбзазауа, зымгвада хъвыцырта змам агIвычIвгIвыс. Йыбызшва йымдыруазтынгьи, алшара ъадзайыму ари агIвычIвгIвыс зыжвларагьи зкъральгьи зыршIйауа ауагIа дрыцгылара атахъыпI, «хIай, амарджьа, сабашвтахъу» хIва йатахъыпI дрызцIгIаларныс, йанйылшахгьи дрыцхъргIарныс. УахьчIвала сара съагылу ашIыпIа здыритI, йсыду ахъвдаквцIарагьи гIасгвынгIвитI.
Апсыуа-абаза турых, йшыжвдыруа апшта, швабыжта йцIолапI, «йцIолапI» акIвымкIвагьи йцIоладзапI, йбайапI, йбайадзапI. Ауаса йгIадыруама хIара хIтурых? ДзачIвыйа уахьчIвала ауи йажвдзу агIамта (азаман) йашIарышвта хIпныдза атурых йадынхалуа? Дызда ймычвакIва ари атурых тшахъазыргIвазауа? Ужвыбырг хIтурых швага-загала хвы аквхIцIауазар, ауи цхIашв тшыт дудздзаква йрапшпI. ЙгIабауа, йгIадыруа ахъахьыла иъу акIвапI. АцIахьыла йгIанхаз, зындзагьи йахIзымдыруа, щхъа дукI аъара йнадзитI.
ТурыхдыргIвыкI йапшта сара йалкIгIата бзи йызбауа азаманква йрыуапI йажвдзахьу азаман, датшала йухIвушызтын, йапхъахауа ацивилизацияква рзаман. Атурых мачIкI тшахазыргIвазауа йырдырра атахъыпI адуней апны зымгIва йрапхъата йшыщаквгылаз ашумерква рцивилизация. ШвгIай ауи такIвы хIналачважвапI, хIдырраквагьи мачIкI йгIахIаршIыцпI.

Ашумерква – ари Къабльа ДзыгIвбжьара (уыжвгIанчIви Ирак гIвадахьла йъу Евфрати Тигри рдзыгIвбжьара) ауагIа ртурых аналагауаз йквбзазауаз жвларан. Ауат ракIвпI адуней апны зымгIва йрапхъата «аклинопись» гIвыра гIазхъвыцыз, ачархи йблу кырбыджьи ртехнологияква ауагIа йрылазыршIйаз. Мессопотамия агIвадахьла ашумерква йгIатшкIарыцIитI хIэра алагара 4 нызкь сквша апхъала. РахIа йхьшву азаман йацIанакIуа агIвырашвъаква рпны ашумерква «хъаквайчIваква» (ашумер бызшвала ‒ «санг-нгига», акIкIад бызшвала ‒ «цальмат-каккади») хIва йрыпхьун. Этникала, лингвистикала ари ажвлара асемит жвлараква зындзагьи йрапшмызтI. Антропологияла ашумерква АдгьылбжьарачIви араса (средиземноморская раса) йацIанакIуан. 
 Ашумерква рыпсадгьыл апхъала йъаныз заджвгьи йгьидырам. АтурыхдырыгIчва йшырхIвауала, ашумерква рыпсадгьыл ащхъаква рпны йаъан, ауат амшын (атенгьыз) йаргваныта йбзазун. Йауа ухIварыквын, ашумерква амшынныкъвара бзи йрбун, ауи акIвымкIвагьи, ауат ари аныкъвара швабыжта йазъазан. Датша шахIатракIгьи. Ашумер бызшва апны ажваква «акъраль» (ачIвыла), «ащхъа» ргIвыщаква апшын. Йшдыруа апшта, ашумерква гIатшкIарыцIитI адзыгIв алалартаква рпны. Дара йнкъвыргуз анчвахъацIара апны хъадата йаъаз нчвакван Ану, Энлиль, Энки. Арат атеонимква йрылу ащата «Ан» йгIаугваланаршвитI апсыуа-абаза бызшва йалу ажва «Анчва».

Давид Дасаниа.